Brian Spencer

Brian Roy „Spinner“ Spencer (* 3. september 1949, Fort St. James, Britská Kolumbia, Kanada – † 3. jún 1988, Riviera Beach, Florida, USA) bol kanadský hokejový útočník, ktorý odohral desať sezón v NHL za tímy Buffalo Sabres, Toronto Maple Leafs, New York Islanders a Pittsburgh Penguins. Po skončení športovej kariéry sa dal na kriminálnu dráhu, istý čas mu hrozil trest smrti za vraždu, a neskôr sa sám stal obeťou vraždy pri nevydarenom pokuse o lúpež.

 Športová kariéra 
Spencer vyrastal na farme v dedinke Fort St. James, narodil sa do rodiny bývalého vojaka. Bol draftovaný do NHL v roku 1969, v piatom kole si ho vybralo Toronto Maple Leafs. Svoj prvý zápas v lige mal odohrať 12. decembra 1970. O radostnú novinu sa podelil s rodičmi cez telegraf, pričom dodal, že počas prestávkového programu s ním urobia rozhovor.

Avšak kanadská televízia v oblasti, kde rodina žila, nemala v pláne daný zápas vysielať, čo rozzúrilo Spencerovho otca do nepríčetnosti. Ozbrojil sa pištoľou a vyrazil do 135 kilometrov vzdialeného mesta Prince George, kde sídlila najbližšia televízna pobočka. So zbraňou v ruke si vynútil vstup do vysielacej miestnosti a pod hrozbou, že všetkých prítomných povraždí, trval na tom, že alebo televízia odvysiela zápas Toronta, alebo sa nebude vysielať nič. Hokejistov otec napokon dosiahol svoje, ale keď z budovy odchádzal, už naňho čakala polícia.

Zatiaľ čo Brian Spencer zaznamenával svoj prvý bod v najlepšej lige sveta, jeho otec zomrel pri prestrelke s mužmi zákona.

Tragická udalosť ale akoby sa nepodpísala na Spencerovi, ktorý už nasledujúci deň nastúpil na zápas proti Buffalu Sabres. V stretnutí zaznamenal dve asistencie a neskôr toho týždňa vystúpil s prejavom na otcovom pohrebe. Vyjadril sa, že otec bol láskavý a dobrosrdečný muž, ktorého zradil jeho vlastný národ.

Spencer strávil v Toronte tri neúplné sezóny, v ročníku 1972-73 prestúpil do New Yorku Islanders. Na novej adrese sa konečne naplno presadil do NHL, ale už v priebehu svojej druhej sezóny na Long Islande bol vymenený do Buffala Sabres. Hráčom Šavlí bol necelé štyri roky, ktoré boli jeho najlepšími v celej kariére. V drese Sabres zažil svoje dva bodovo najúspešnejšie ročníky a v roku 1975 hral s klubom finále. Na Stanley Cup ale napokon nedosiahol, jeho Buffalo prehralo s Philadelphiou Flyers.

V roku 1977 ešte naposledy menil dres v rámci NHL, prestúpil do Pittsburghu Penguins. V mužstve ale odohral jediný ročník, nasledujúce dva roky hrával v nižšej AHL, po ktorých v roku 1980 ukončil hokejovú kariéru.

 Smrť 
Po zavesení korčúľ na klinec sa presťahoval na Floridu, zamestnal sa ako strojník. Viedol veľmi čudácky spôsob života. Žil v napoly rozpadnutej chatrči v močiari, veľa pil a užíval mnohé tvrdé drogy. Mal sklony k násiliu a v roku 1987 ho obžalovali z únosu a vraždy miestneho barmana. V prípade dokázania viny mu hrozil trest smrti. Na súde vystúpil v pozícii svedka aj jeho bývalý spoluhráč Rick Martin, ktorý sa postavil na jeho stranu. Spencera napokon uznali nevinným v marci 1988. Bývalý hokejista sa dušoval, že zmení životný štýl, jednako už tri mesiace po súde bol zavraždený podobným spôsobom ako jeho otec.

Po nákupe kreku sa rozhodol vylúpiť miestny podnik, pričom ho zastrelil neznámy páchateľ. Bol zasiahnutý do srdca a pľúc a pri prevoze do nemocnice skonal.

Brian Spencer zanechal po sebe päť detí z dvoch manželstiev. Jedna z jeho dcér ako aj vnuk zahynuli pri autonehode v roku 1999.

 Referencie 

Kategória:Kanadskí hokejisti
Kategória:Kanadskí hokejoví útočníci
Kategória:Hokejisti draftovaní klubom Toronto Maple Leafs
Kategória:Hráči Toronto Maple Leafs
Kategória:Hráči New York Islanders
Kategória:Hráči Buffalo Sabres
Kategória:Hráči Pittsburgh Penguins
Kategória:Hráči Hershey Bears
Kategória:Obete vrážd
Kategória:Osobnosti z Britskej Kolumbie